দলের সাংসদকে স্বামীজির সঙ্গে তুলনা! বিতর্কে BJP আইটি সেলের নেতা

ওয়েব ডেস্ক: স্বামী বিবেকানন্দের (Swami Vivekananda) সঙ্গে বিজেপি (BJP) সাংসদ সৌমিত্র খাঁ-র (Saumitra Khan) তুলনা করে বিতর্কে জড়ালেন বিজেপি আইটি সেলের নেতা। অভিযুক্ত বিজয় ঘোষাল সোশ্যাল মিডিয়ায় একটি পোস্ট করে এহেন অসম তুলনা করেন। তাঁর এই পোস্ট ঘিরে ক্ষোভে ফুঁসছে দলের একাংশ। এদিকে তৃণমূল কংগ্রেসও (TMC) এই সুযোগে বিজেপিকে নিশানা করছেন। ঘটনাটিক ঠিক কী? চলুন বিস্তারে জেনে নেওয়া যাক।

নিউইয়র্কে জাতিসংঘের সাধারণ পরিষদে ভারতীয় সংসদীয় প্রতিনিধি দলের সদস্য হিসেবে অংশ নিয়েছেন বাঁকুড়া (Bankura) জেলার বিষ্ণুপুরের সাংসদ সৌমিত্র খাঁ। সেই সফরকালে শিকাগো শহরে তোলা সাংসদের একটি ছবি নিজের সামাজিক মাধ্যমে পোস্ট করেন বিজেপি আইটি সেলের নেতা বিজয় ঘোষাল। সেখানে তিনি লেখেন, ‘আমেরিকার শিকাগো শহরে একদিন ভারতের হয়ে নেতৃত্ব দিয়েছিলেন স্বামী বিবেকানন্দ, আজ সেই দেশেই ভারতের প্রতিনিধিত্ব করছেন বিষ্ণুপুরের সাংসদ সৌমিত্র খাঁ, যা আমাদের গর্বের বিষয়।

আরও পড়ুন: BJP-র রাজ্য কমিটি থেকে বাদ পড়ছেন কারা? জানুন বিরাট আপডেট

এই পোস্ট সামনে আসতেই ক্ষোভের ঝড় উঠেছে বিজেপির অন্দরেই। বহু নেতা-কর্মী কমেন্ট বক্সে তীব্র প্রতিক্রিয়া জানান। প্রাক্তন বিজেপি সহ-সভাপতি নীরজ কুমার সরাসরি বলেন, “কোথায় স্বামীজি, আর কোথায় চুনোপুটি সৌমিত্র খাঁ! এই ধরনের তুলনা সমাজের পক্ষে অত্যন্ত ক্ষতিকর।” যদিও বিতর্ক থেকে গা বাঁচাতে সাফাই হিসেবে বিজয় ঘোষাল দাবি করেছেন, তাঁর পোস্টে কোনও অসম্মান বা তুলনার উদ্দেশ্য ছিল না। বিষ্ণুপুর সাংগঠনিক জেলার বিজেপি নেতৃত্বও ঘটনাটিকে দলের সঙ্গে যুক্ত করতে চাননি।

তবে বিষয়টি নিয়ে কড়া প্রতিক্রিয়া জানিয়েছে তৃণমূল কংগ্রেস। বিষ্ণুপুর সাংগঠনিক জেলার তৃণমূল সভাপতি সুব্রত দত্ত বলেন, “মনিষীদের অপমান করা আর মূর্তি ভাঙা- এটাই। এরা বাংলার গরিমা ও সংস্কৃতিকে বারবার অপমান করেছে। এই পোস্ট তারই আরেক প্রমাণ।”